Լյուիս Կուկ

**Լյուիս Կուկ** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Բորնմութի և Անգլիայի ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Լիդս Յունայթեդ
Կուկը Լիդս Յունայթեդի ակադեմիայի սան է։ Իր պրոֆեսիոնալ դեբյուտը նշեց 2014 թվականի օգոստոսի 9-ին՝ փոխարինման մտնելով Միլուոլի դեմ խաղում։ Առաջին հանդիպումը Չեմպիոնշիպում թիմի մեկնարկային կազմում անցկացրեց օգոստոսի 30-ին՝ Բոլտոն Ուոնդերերսի դեմ խաղում։ Իր առաջին մրցաշրջանում Կուկը անցկացրեց 38 հանդիպում՝ դառնալով 2 գոլային փոխանցման հեղինակ, ճանաչվեց Չեմպիոնշիպի տարվա լավագույն նորեկ և Լիդս Յունայթեդի տարվա լավագույն երիտասարդ ֆուտբոլիստ։

2015 թվականի մայիսի 11-ին Կուկը երկարաձգեց պայմանագիրը Լիդս Յունայթեդի հետ մինչև 2017 թվականը։ Իր առաջին գոլը պրոֆեսիոնալ կարիերայում խփեց օգոստոսի 13-ին՝ Անգլիայի լիգայի գավաթի Դոնկաստեր Ռովերսի դեմ խաղում, ապա հեռացվեց խաղադաշտից՝ կարմիր քարտ ստանալով հանդիպման 37-րդ րոպեին։ Չեմպիոնշիպում իր առաջին գոլը խփեց 2016 թվականի փետրվարի 23-ին՝ Ֆուլհեմի դեմ խաղում։ 2015-16 մրցաշրջանում Կուկը ճանաչվեց Ֆուտբոլային Լիգայի տարվա լավագույն երիտասարդ ֆուտբոլիստ, ինչպես նաև՝ Լիդսի լավագույն երիտասարդ ֆուտբոլիստ։ Բացի այդ, Ֆուլհեմի դեմ խաղում նրա խփած գնդակը ճանաչվեց ակումբի տարվա լավագույն գոլը։ Լիդս Յունայթեդի կազմում Կուկը անցկացրեց 85 հանդիպում՝ դառնալով 2 գոլի և 5 գոլային փոխանցման հեղինակ։

### Բորնմութ
2016 թվականի հուլիսի 8-ին Կուկը 4 տարվա պայմանագիր կնքեց Բորնմութի հետ։ Իր դեբյուտը Պրեմիեր Լիգայում նշեց օգոստոսի 14-ին՝ թիմի մեկնարկային կազմում խաղադաշտ դուրս գալով Մանչեսթեր Յունայթեդի դեմ խաղում։ Կուկը անցկացրեց ևս 2 հանդիպում Անգլիայի լիգայի գավաթում, սակայն հետո երկար ժամանակով դուրս մնաց կազմից կոճի վնասվածքի պատճառով։ Նա խաղադաշտ վերադարձավ 2017 թվականի ապրիլի 15-ին՝ փոխարինելով Ջեք Ուիլշերին Տոտենհեմի դեմ խաղում։ Դեկտեմբերի 9-ին Կուկը գոլային փոխանցում տվեց Ջերմեյն Դեֆոյին Քրիսթալ Փելասի դեմ խաղում, իսկ հանդիպումն ավարտվեց 2-2 հաշվով։

2018 թվականի մայիսի 18-ին Կուկը երկարաձգեց իր պայմանագիրը Բորնմութի հետ մինչև 2022 թվականը։ Դեկտեմբերի 6-ին նա ստացավ ծնկի վնասվածք՝ բաց թողնելով մրցաշրջանի շարունակությունը։

## Միջազգային կարիերա
Կուկը ներկայացրել է Անգլիան բոլոր տարիքային երիտասարդական հավաքականներում։ 2014 թվականին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 4 հանդիպում և օգնելով Անգլիային հաղթել մրցաշարը՝ եզրափակչում հետխաղյա 11-մետրանոցների հարվածաշարում պարտության մատնելով Նիդերլանդներին։ 2017 թվականին Կուկը, որպես Մ20 հավաքականի ավագ, մասնակցեց աշխարհի առաջնությանը՝ անցկացնելով 6 հանդիպում, դառնալով 1 գոլի ու 2 գոլային փոխանցման հեղինակ։ Անգլիան հաղթեց առաջնությունը՝ եզրափակչում 1-0 հաշվով հաղթելով Վենեսուելային։ 2018 թվականին Կուկը Անգլիայի Մ21 հավաքականի հետ հաղթեց Տուլոնի առաջնությունը։

Անգլիայի ազգային հավաքական Կուկը առաջին անգամ հրավիրվեց 2017 թվականի նոյեմբերի 11-ին՝ Բրազիլիայի դեմ խաղի համար, սակայն այս հանդիպման ժամանակ խաղադաշտ դուրս չեկավ։ Իր դեբյուտը ազգային հավաքականում նշեց 2018 թվականի մարտի 27-ին՝ փոխարինելով Ջեսի Լինգարդին Իտալիայի դեմ ընկերական խաղում։ Մայիսին Կուկը ընդգրկվեց Անգլիայի՝ 2018 թվականի աշխարհի առաջնության համար նախնական կազմում, սակայն դարձավ 5 ֆուտբոլիստներից մեկը, ով դուրս մնաց վերջնական թիմից։

## Կարիերայի վիճակագրություն
### Ակումբային վիճակագրություն
*2019 թվականի ապրիլի 27-ի դրությամբ*

### Միջազգային վիճակագրություն
*2019 թվականի ապրիլի 27-ի դրությամբ*

## Նվաճումներ
### Միջազգային
**Անգլիա Մ17**

* ՈՒԵՖԱ Եվրոպայի Մ17 առաջնություն. 2014

**Անգլիա Մ20**

* ՖԻՖԱ աշխարհի Մ20 առաջնություն. 2017

**Անգլիա Մ21**

* Տուլոնի առաջնություն. 2018

### Անհատական
* Չեմպիոնշիպի տարվա լավագույն նորեկ. 2014–15
* Լիդս Յունայթեդի տարվա լավագույն երիտասարդ ֆուտբոլիստ. 2014–15, 2015–16
* Ֆուտբոլային Լիգայի տարվա լավագույն երիտասարդ ֆուտբոլիստ. 2015–16

## Ծանոթագրություններ

## Արտաքին հղումներ
* Կուկի պաշտոնական Տվիտերի էջը
* Կուկը transfermarkt-ում
* Կուկը soccerbase.com-ում
* Կուկը WhoScored.com կայքում
* Կուկը Բորնմութի պաշտոնական կայքում
* Կուկը Պրեմիեր Լիգայի պաշտոնական կայքում
* Կուկը ՈՒԵՖԱ-ի պաշտոնական կայքում
* Կուկը ՖԻՖԱ-ի պաշտոնական կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Բորնմութի ֆուտբոլիստներ
Կատեգորիա:Լիդս Յունայթեդի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ